Sagunt participa en l'homenatge als valencians assassinats a Mauthausen
05 de maig 2023

![](/media/qznbmxub/ca57a5ed-4d21-4987-854d-17b0e0078405_c.jpg?width=850&height=547.5225225225225)

Una delegació saguntina s'ha integrat en la delegació valenciana que participarà este pròxim cap de setmana en els actes organitzats per diversos col·lectius en homenatge als assassinats pels nazis en el camp de concentració de Mauthausen. Este projecte depén de la Federació Valenciana de Municipis i Províncies (FVMP) que a través de la Xarxa de Memòria Històrica organitza cada any, en col·laboració amb els diferents ajuntaments, una selecció de centres educatius de secundària que han treballat en classe aspectes relacionats amb la memòria històrica. En este cas concret, el centre seleccionat ha sigut l'IES Jorge Juan.

La comitiva saguntina formada per tres alumnes, dos professores i un tècnic municipal ha eixit este divendres de matinada rumb a la ciutat austríaca de Linz, juntament amb la resta dels centres educatius de la Comunitat Valeciana, membres de l’FVMP i de l'Associació AMICA Mauthausen. Visitaran els diferents espais del terror nazi i participaran en els homenatges programats per diferents associacions europees. Podran veure el castell d’Hartheim (Alkoven), la casa d'Anna Pointner i el camp de concentració de Mauthausen.

De tornada a casa, estos alumnes participaran en la divulgació d'estos actes a altres estudiants en col·laboració amb la regidoria de Joventut de l'Ajuntament de Sagunt.

![](/media/2codojin/delegacion-sagunto-mauthausen_c.jpg?width=850&height=508.27702702702703)

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-l-homenatge-als-valencians-assassinats-a-mauthausen/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-l-homenatge-als-valencians-assassinats-a-mauthausen/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-l-homenatge-als-valencians-assassinats-a-mauthausen/ "Linked In")
*   [](mailto:?body=https://aytosagunto.es/va/actualitat/sagunt-participa-en-l-homenatge-als-valencians-assassinats-a-mauthausen/)